Gerard Piqué

Algusaastad

Piqué alustas oma karjääri Barcelona noorteakadeemias kaitsva poolkaitsjana. 
Enne kui ta jõudis klubiga allkirjastada profilepingu, liitus ta Manchester Unitediga.

Manchester United

Manchester Unitedi põhirivistuses debüteeris Piqué 2004. aastal Crewe Alexandra vastu Inglismaa liigakarika raames, United võitis mängu 3:0. Oma Premier League'i debüüdi tegi ta 29. märtsil 2009 kohtumises West Hamiga. 
2007–08 hooajal võitis ta klubiga nii Premier League'i kui ka Meistrite Liiga.

Zaragoza

4. augustil 2006 liitus Piqué laenulepingu alusel Hispaania klubiga Real Zaragoza. 
Ta mängis klubis ühe hooaja, mille jooksul tegi kaasa 22 kohtumises ja lõi kaks väravat.

Barcelona

27. mail 2008 taasliitus Piqué Barcelonaga. Klubi maksis tema eest tollal viis miljonit eurot. 
Ta lõi oma esimese värava Barça meeskonnas Sporting CP vastu Meistrite Liigas, Barcelona võitis võõrsil 2:5. 2. mail 2009 lõi Pique 2:6 võidumängus Madridi Realiga mängu viimase värava. 
Piqué võitis oma esimese Barcelona hooaja jooksul nii Meistrite Liiga, La Liga kui ka Copa del Rey. Kataloonia klubiga tuli ta La Liga meistriks ka hooaegadel 2009–10, 2010–11 ja 2012–13. 2011. aastal võitis ta klubiga uuesti Meistrite Liiga.
2015. aastal aitas Piqué Barcelonal võita ühe hooaja jooksul taas nii La Liga, Copa del Rey kui ka Meistrite Liiga.  
Järgmisel hooajal tuli ta klubiga uuesti Hispaania meistriks ning võitis ka Euroopa superkarika, jalgpalliklubide maailmameistrivõistlused ja Hispaania karika.
27. mail 2017 aitas ta Barcelonal alistada Copa del Rey finaalis Alavési 3:1.

Noortekoondised

Piqué mängis koondisega 2006. aasta U19 Euroopa meistrivõistlustel. Piqué lõi alagrupis kaks peaga väravat, kui Hispaania alistas Šotimaa 4:0. Poolfinaalis aitas ta koondisel alistada Austria 5:0 ja finaalis taas Šotimaa 2:1.
2007. aasta U20 maailmameistrivõistlustel Kanadas mängis Piqué igas Hispaania koondise kohtumises. 11. juulil lõi ta värava kaheksanikfinaalis Brasiilia vastu, mäng lõppes hispaanlaste 4:2 võiduga. Veerandfinaalis mängiti Tšehhiga. Normaalaeg lõppes 0:0, lisaaeg 1:1, penaltiseerias eksis Piqué penaltil, ja Hispaania kaotas.

Täiskasvanute koondis

Täiskasvanute Hispaania rahvuskoondises debüteeris Piqué 6. veebruaril 2009 sõprusmängus Inglismaa vastu, mis võideti 2:0. 
Ta esindas Hispaaniat koondises 2009. aasta Konföderatsioonide karikavõistlustel. Piqué mängis alagrupimängudes Iraagi Lõuna-Aafrika Vabariigiga. Poolfinaalis kaotati USA-le 0:2. Pronksikohtumises aitas Piqué Hispaanial alistada Lõuna-Aafrika Vabariigi 3:2.
2010. aasta maailmameistrivõistlustel mängis Piqué igas Hispaania kohtumises. Poolfinaalis aitas ta koondisel alistada Saksamaa ning finaalis Hollandi lisaajal skooriga 1:0.
Piqué esindas Hispaaniat koondises ka 2012. aasta Euroopa meistrivõistlustel. Ta tegi jälle kaasa igas Hispaania koondise mängus. Veerandfinaalis alistati Prantsusmaa ja poolfinaalis Portugal. Poolfinaal otsustati penaltiseerial, Hispaania võitis 4:2, Piqué oma penaltil ei eksinud. Finaalis aitas ta koondisel alistada Itaalia 4:0, ning valiti ka turniiri sümboolsesse koondisse.
2013. aasta Konföderatsioonide karikal aitas Piqué Hispaanial alistada poolfinaalis Itaalia penaltiseerial 7:6. Finaalis tuli tunnistada 0:3 kaotust Brasiiliale, Piqué sai 68. minutil Neymarile tehtud vea eest punase kaardi.
Ta on Hispaaniat esindanud ka 2014. aasta maailmameistrivõistlustel ja 2016. aasta Euroopa meistrivõistlustel. 2016. aasta EM-il lõi Piqué võiduvärava alagrupimängus Tšehhiga.
11. augustil 2018 teatas Piqué koondisekarjääri lõpetamisest.

Isiklikku

Alates 2011. aastast elab Pique koos Colombia lauljatari Shakiraga. Neil on samal päeval (2. veebruaril) sünnipäev, kuid Shakira on temast 10 aastat vanem. Paaril on kaks last: Milan ja Sasha.